Kiderült, nem csak a Deutsche Bank manipulálta az ezüst árát
Nyolc hónappal azután, hogy a Deutsche Bank megegyezett a hatóságokkal az arany és az ezüst árának manipulálási ügyében, kiderült, hogy olyan bankok is benne voltak az ezüst árával való játszadozásban, mint a UBS, az HSBC vagy a Bank of Nova Scotia - írja a Bloomberg.
Még 2014-ben emeltek vádat a német nagybankkal szemben olyan magánszemélyek és vállalatok, amelyek a nemesfémekre vonatkozó futures szerződések miatt álltak kapcsolatban a Deutsche Bankkal.
Mint kiderült, nemcsak a Deutsche Bank emberei akarták illegálisan befolyásolni az ezüst árát az azonnali piacon, hanem a UBS, az HSBC és a Bank of Nova Scotia is, emellett pedig a Barclays, a BNP Paribas, a Standard Chartered és a Bank of America neve is felmerült.

Bajba kerülhet a Deutsche Bank a Monte Paschi miatt is

A német felügyelet által lefolytatott ellenőrzés alapján a Deutsche Bank dolgozói még 2008-ban manipulálhatták az árjegyzéseket annak érdekében, hogy segítsenek a Monte dei Paschinak elrejteni a veszteségeket. Az elemzés szerint a német bank munkatársai által használt belső indexeket valószínűleg manipulálhatták, hogy jobb színben tűntessék fel az olasz bankkal kötött ügyleteket, ezzel pedig a Deutsche Bank 60 millió eurós profitot realizált 2008 decemberében. A német bank által használt két, az Euriborhoz köthető saját indexei pedig az olasz banknak is segítséget nyújtottak abban, hogy a korábbi veszteségeit elfedhesse.
A felügyeleti szervek már jó ideje figyelik azokat a banki kísérleteket, amelyekkel a publikus indexeket próbálják manipulálni, ezekkel kapcsolatban összesen már 9 milliárd dolláros bírságot szabtak ki 2012 óta. A hatóságok a legújabban a bankok által használt belső árjegyzéseket is elkezdték aktívan figyelni.
Deutsche Bank, manipuláció, bankok, monte paschi, finanszírozás, tőzsde, ezüst